**PÁLYÁZATI ÚTMUTATÓ**

A Felsőoktatási intézményi fejlesztéssel a felsőfokú oktatás minőségének és hozzáférhetőségének együttes javítása érdekében a 2021/2022-as tanév II. félévére vonatkozóan **diákmentor ösztöndíj elnyeréséhez** a Magyar Testnevelési és Sporttudományi Egyetem pályázatot hirdet.

A pályázatot a Magyar Testnevelési és Sporttudományi Egyetemmel hallgatói jogviszonyban álló, nappali vagy levelező tagozatos, állami ösztöndíjas vagy önköltséges finanszírozási formában, alap-, mesterképzésben, egységes, osztatlan képzésen, valamint doktori képzésben részt vevő hallgatók nyújthatják be.

**A diákmentor ösztöndíj célja**

A pályázat és a diákmentor ösztöndíj célja a Magyar Testnevelési és Sporttudományi Egyetem korszerű tudásközponttá alakítása a képzések eredményességének, a hallgatók elkötelezettségének javításával, a képzések megújításával és különböző innovációs fejlesztésekkel. Ennek érdekében többek között olyan diákmentori hálózat, diákmentori szolgáltatási rendszer felállítása a cél, amely a hallgatók által legnehezebben teljesíthető tantárgyak vonatkozásában személyre szabott segítség révén növeli a sikeres vizsgák arányát és a tanulmányokban való előrehaladás, a képzésben történő bennmaradás esélyét, a lemorzsolódás csökkentését előremozdítja, a hátrányos helyzetű hallgatókat támogatja, illetve növeli az oklevélszerzés esélyét. A mentorálás során a hallgatók a diákmentor vezetésével hatékonyabb teljesítményt érhetnek el. A diákmentorálás számos előnyt kínál mentor és mentorált számára. A tevékenység a közös munkával történő ismeretszerzés, képességfejlesztés mellett pozitív hatással van a hallgatók egyetemhez való hozzáállására, a kapcsolatok alakulására, építésére, a teljesítményre,  a segítő attitűd kialakulására, az empátiára és erkölcsi gondolkodásra, a személyközi kommunikációra, valamint a konfliktuskezelési képességre. Mindezeken kívül a hátrányos helyzetű hallgatók kiemelt támogatása is az új szolgáltatás bevezetésének a célja.

**A diákmentor tevékenység**

A diákmentori tevékenység Diákmentor Szolgáltatási Rendszer keretében kerül megvalósításra, diákmentor felkészítő tréningek, illetve a tantárgyak sikeres teljesítéséhez kapcsolódó személyes konzultációk, egyéni és csoportos technikák átadásával. A diákmentor az egyetemmel kötött hallgatói szerződés alapján a tevékenységét személyesen vagy amennyiben a körülmény szükségessé teszi, online látja el, amely feladat ellátásáért a program idején havonta diákmentor ösztöndíjban részesül.

**A diákmentor feladatai**

A diákmentor rendszerbe 5 fő/szemeszter diákmentor kerül bevonásra, akiket diákmentor konzultáció során készítenek fel a hallgatók mentorálására. Egy szemeszter során 30 fő vonatkozásában kell ellátni mentori tevékenységet.

-          A mentor több, de legalább havi 2 konkrét támogatást nyújt társának, a mentoráltnak. A félév során legalább 3 alkalommal köteles egyeztetni a programban meghatározott, kijelölt tantárgyak oktatóival. A havi kötelező 2 konkrét támogatáson túl lehetőség van további 2 korrepetálás megtartására, melynek ösztöndíj mértéke 5.000Ft/alkalom.

- Hetente egyszer saját időbeosztása szerit (08:00-21:00 közötti intervallumban) „ügyeletet” vállal online. Az ügyelet ideje: 30 perc/hét.

-          Az egyetemen fogadja a program résztvevőit, bemutatja saját tevékenységét, a hatékonyabb tanulás elérése érdekében használt eszközöket, összegzi korábbi tapasztalatait. Pályaorientációs előadást, beszélgetéseket tart a program résztvevőinek.

-          Kapcsolatot tart a kijelölt tantárgyak oktatói és a mentorált hallgatók között. Egyeztet az oktatóval a hallgatót támogató oktatói lehetőségekről.

-          Egyezteti az oktatóval azokat a tanulmányi félév során teljesítendő feladatokat, amelyekkel a kijelölt tantárgy meghatározott követelményei az oktató elvárásaihoz mérten megfelelően teljesíthetőek.

-          A diákmentor és a mentorált közös célokat, feladatokat határoz meg, megtervezik az együttműködés lépéseit.

-          A tanulmányi félév végén a tantárgyat oktató, a diákmentor és a hallgató közösen kiértékelik a mentorálási tevékenységet, a félév során szerzett tapasztalataikat összegzik.

**A diákmentor ösztöndíjra pályázó feltételei**

A diákmentor a Magyar Testnevelési és Sporttudományi Egyetem azon hallgatója, aki a mentorálási tevékenysége alatt **aktív hallgatói jogviszony**ban áll az egyetemmel, és aki legalább egy évfolyammal feljebb tanul a mentoráltnál, a pályázat benyújtása előtti aktív tanulmányi félévben **4,0 feletti kummulált tanulmányi átlag**gal rendelkezik, valamint szociális érzékenységgel, pozitív, segítő attitűddel bír.

**Csatolandó dokumentumok listája (kötelező)**

**-** pályázati adatlap

-          aktív státuszt igazoló hallgatói jogviszony igazolás a 2021/2022-as tanév II. félévére vonatkozóan,

-          a mentorálást megelőző aktív tanulmányi félév tanulmányi átlagát igazoló dokumentum,

-          a mentorálni kívánt tantárgyhoz tartozó tanszék ajánlása,

-          egy A4-es oldal terjedelmű motivációs levél, melyben a pályázó feltünteti az oktatni kívánt tantárgyat, szakmai előéletét, valamint diákmentori ambícióit.

**Csatolandó dokumentumok listája (nem kötelező)**

-          kiemelkedő közéleti tevékenységet, társadalmi, illetve tudományos munkát igazoló dokumentum (HÖK állítja ki).

**A pályázat elbírálásánál előnyt jelent:**

- ha a diákmentor-jelölt több tantárgyból is vállal mentorálást (korrepetálást).

- magas szociális érzékenységgel rendelkezik.

A diákmentor ösztöndíj megállapítása a benyújtott pályázati dokumentáció alapján történik. A benyújtott pályázatokat a projekt szakmai vezetője bírálja el.

**Az ösztöndíj összege:** teljesítmény arányában 20.000-30.000Ft

**A pályázatok benyújtásának módja:** Személyesen azAlumni Karrier és Speciális Hallgatói Szolgáltatások Irodában (Központi épület A204 iroda)

**A pályázatok benyújtásának határideje**: **2022. február 28.**

A pályázatok elbírálásánál a bíráló bizottság figyelembe veszi a diákmentor-jelölt eddigi tanulmányi eredményeit, oktatói tapasztalatát, közéleti tevékenységeit. A pályázó által benyújtott pályázatot a bizottság egészében értékeli. A pozitív elbírálásban részesülő pályázókat a TE Alumni Karrier és Speciális Hallgatói Szolgáltatások Iroda munkatársai a megadott email címen értesítik.

Budapest, 2022. február 15.

    Magyar Testnevelési és Sporttudományi Egyetem

Alumni Karrier és Speciális Hallgatói Szolgáltatások   
Iroda (AKSI)